**DOLOŽKA PREDNOSTI**

**medzinárodnej zmluvy pred zákonmi**

**(čl. 7 ods. 5 Ústavy Slovenskej republiky)**

1. **Gestor zmluvy:**

Ministerstvo školstva, vedy, výskumu a športu Slovenskej republiky

1. **Názov zmluvy:**

Dohovor o zriadení Európskeho univerzitného inštitútu (ďalej len „dohovor“).

1. **Účel a predmet zmluvy a jeho úprava v právnom poriadku Slovenskej republiky:**

Dohovor poskytuje občanom členských krajín vysokokvalitné doktorandské a postdoktorandské štúdium a možnosť zúčastňovať sa na výskume zameranom na európske záležitosti v rámci štyroch oddelení - ekonómia, história a civilizácia, právo a politické a spoločenské vedy, ktoré hosťujú doktorandov alebo študentov magisterského programu.

Slovenská republika je 24. členskou krajinou, ktorá súhlasila s pristúpením k dohovoru.

1. **Priama úprava práv alebo povinností fyzických osôb alebo právnických osôb**: Dohovor priamo zakladá práva a povinnosti v čl. 6 (vymenovanie dvoch zástupcov do Vysokej rady) a čl. 17 (udelenie grantov tým občanom prijatým na inštitút, ktorých podmienky si to vyžadujú a v prípade potreby prijatie všetkých príslušných opatrení na prispôsobenie ustanovení o udeľovaní grantov).

1. **Úprava predmetu medzinárodnej zmluvy v práve Európskej únie:**

Súlad s právom Európskej únie – bezpredmetné. Predmet dohovoru nie je upravený v práve Európskej únie.

1. **Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Predmetný dohovor je mnohostrannou medzinárodnou zmluvou prezidentskej povahy podľa čl. 7 ods. 4 Ústavy Slovenskej republiky, ktorá priamo zakladá práva alebo povinnosti fyzických osôb alebo právnických osôb a ktorá si vyžaduje pred ratifikáciou súhlas Národnej rady Slovenskej republiky.

1. **Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Dohovor je mnohostrannou medzinárodnou zmluvou prezidentskej povahy podľa čl. 7 ods. 5 Ústavy Slovenskej republiky, na ktorej vykonanie nie je potrebný zákon a priamo zakladá práva alebo povinnosti fyzických osôb alebo právnických osôb a ktorá po ratifikácii a vyhlásení spôsobom ustanoveným zákonom má prednosť pred zákonmi.

1. **Vplyvy prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity):**

Na vykonávanie medzinárodnej zmluvynie je potrebné meniť ani prijať žiadne vnútroštátne právne predpisy alebo ich jednotlivé ustanovenia, ktorých sa medzinárodná zmluva týka.